## Nuria Montes xifra en 24 milions el total d’ajudes en matèria de comerç que la Generalitat concedirà enguany

*** La consellera ha inaugurat la XX edició del Congrés de Centres i Parcs Comercials, que reunix un miler de professionals a València
* Montes destaca les dos modificacions legislatives que el Consell té en marxa sobre comerç i consum i l’eliminació de l’impost a les grans superfícies**

**València.**

La consellera d’Innovació, Indústria, Comerç i Turisme, Nuria Montes, ha xifrat en 23.797.500 euros la quantia total d’ajudes que la Generalitat concedirà enguany als agents relacionats amb l’activitat comercial: pimes, associacions i federacions comercials, empresarials i administracions locals.

Montes, que ha inaugurat la XX edició del Congrés de Centres i Parcs Comercials que se celebra a València, ha explicat que estos espais “impulsen l’economia local a través del desenrotllament urbà que comporta la seua construcció i a través de l’activitat econòmica indirecta que generen, a més de ser un pol d’atracció per a inversions i contribuir al desenrotllament de l’activitat turística”.

En el marc d’este congrés, la consellera ha destacat també que la Generalitat ha posat en marxa dos modificacions legislatives “que avalen el nostre compromís amb un sector que aporta més del 13 % del PIB de la Comunitat Valenciana i que té el major pes específic en l’estructura empresarial d’esta regió, ja que concentra el 21,2 % d’empreses i el 18,9 % de l’ocupació total”.

**Reformes legislatives**

La primera de les reformes legislatives és la de la Llei de l’Estatut de les persones consumidores i usuàries, “amb la qual cosa augmentarem la protecció i seguretat del consumidor i evitarem que la competència deslleial jugue amb impunitat”, ha subratllat la consellera.

En este sentit, la norma preveu un augment de les sancions per l’incompliment dels drets de les persones consumidores i usuàries, de manera que les sancions lleus s’eleven a un màxim de 10.000 euros; les greus, als 100.000, i les molt greus arriben al milió d’euros.

En segon lloc, “estem treballant en la modificació de la Llei del comerç, que data de 2011, i en la qual es preveu que les zones de gran afluència turística (ZGAT) que hi ha en seixanta-sis municipis passen a tindre una vigència indefinida, sense necessitat de renovacions periòdiques”, ha afegit.

La consellera també ha recordat el compromís del president de la Generalitat, Carlos Mazón, perquè l’any que ve no entre en vigor l’impost a les grans superfícies, amb el qual l’anterior Consell pretenia gravar els centres comercials a partir de 2.500 metres quadrats i d’alta afluència de vehicles.

**“Acabar amb la demonització”**

“Fa quinze mesos vam tancar una etapa en la qual la demonització dels sectors productius era una constant, inclòs el comerç”, ha assegurat la consellera. Segons Montes, “centres comercials i comerç de proximitat sempre s’han abordat com a dos models excloents, quan tots dos són necessaris en una economia equilibrada, sostenible i orientada al benestar dels consumidors. La clau de l’èxit és trobar un equilibri entre estos”.

A la Comunitat Valenciana se situen seixanta-tres dels 576 centres comercials que hi ha en tota Espanya, la qual cosa ens situa com a la tercera regió amb l’oferta més gran d’esta mena d’establiments. Un terç d’estos centres comercials es concentra a València i la seua àrea metropolitana. En el conjunt d’Espanya, els centres comercials van generar 860.000 llocs de treball l’any passat, 469.000 dels quals van ser directes.

La XX edició del Congrés de Centres i Parcs Comercials, que se celebra a València des de hui i fins divendres, reunirà més d’un miler de professionals. La trobada, organitzada per l’Associació Espanyola de Centres i Parcs Comercials (AECC), té enguany per lema “El centre de tots”.

Fecha: 23/10/2024